Twee vas ná betogers metro-eiendom brandŉ Plaaslike munisipale kantoor van die Tshwane-metro en talle voertuie, waaronder vyf munisipale voertuie, is Donderdagaand aan die brand gesteek. Foto: ANA Twee verdagtes is in hegtenis geneem in verband met gewelddadige betogings Donderdagaand in die Refilwe informele nedersetting buite Cullinan, oos van Pretoria, waartydens ŉ munisipale kantoor en talle voertuie afgebrand is. Konst. Conny Moganedi, woordvoerder van die polisie, het gesê die twee verdagtes, onderskeidelik 30 en 40 jaar oud, is van openbare geweld en opsetlike saakbeskadiging aangekla. Hulle sal binnekort in die Cullinan-landdroshof verskyn. Volgens Moganedi word nog inhegtenisnemings verwag. Maroela Media het vroeër berig die geweld het uitgebreek nadat beamptes van die Tshwane-metropolisie en die Rooimiere inwoners van die township se Marikana-uitbreiding 5-gebied verskuif het aangesien hulle die gebied onwettig beset. ŉ Plaaslike munisipale kantoor van die Tshwane-metro en talle voertuie, waaronder vyf munisipale voertuie, is Donderdagaand aan die brand gesteek. Foto: ANA Die betogers het strate met klippe, stompe en brandende bande versper, voordat hulle na die munisipale kantoor opgeruk en die gebou en voertuie aan die brand gesteek het. Die groep het ook private motors aan die brand gesteek en polisievoertuie met petrolbomme en klippe bestook. Die SAPD en Tshwane-metropolisie het Vrydag heeldag die gebied gemonitor en teen laat Vrydagmiddag het Moganedi bevestig dat die situasie kalm is. Selby Bokaba, die munisipale woordvoerder, het die betogers se optrede as “barbaars” bestempel en beklemtoon dat die verwoesting van munisipale eiendom noodgedwonge tot ŉ verswakking in dienslewering sal lei. “Die munisipale owerhede is stomgeslaan en verstaan nie hoekom betogers hul woede op die instrumente van dienslewering uithaal eerder as om vreedsaam te betoog nie,” het Bokaba gesê. “Ons doen ŉ beroep op inwoners om die behoorlike kanale te gebruik om hul ontevredenheid aan te spreek en nie oor te gaan tot onwettige optrede en die vernietiging van eiendom nie.”